**TINE Fotballskole bidrar med 1,3 milliarder kroner til norske idrettsklubber landet over**

**26 år med fotballglede:**   
**– TINE Fotballskole bidrar med 1,3 milliarder kroner i inntekt til lokale klubbkasser. Det bidrar til å holde liv i lokalsamfunn og idrettstilbud til landets barn og unge.**

Ifølge fotballpresident i Norges Fotballforbund (NFF), Lise Klaveness, betyr TINE Fotballskole mye for lokale klubber og breddeidrett rundt om i hele Norge.

– TINE Fotballskole er en av landets viktigste arenaer for å skape fotballglede blant barn og unge i Norge. I 26 år har 1,5 millioner barn og unge deltatt på TINE Fotballskole. TINE Fotballskole bidrar med 1,3 milliarder kroner i inntekt til lokale klubbkasser. Disse midlene er avgjørende for å holde aktivitet i gang i lokalsamfunn og idrettstilbud til landets barn og unge, og er et uvurderlig aktivitetstilbud som betyr mye for norsk fotball, sier Lise Klaveness.

**Levende lokalsamfunn**

Denne sommeren skal 70 000 barn og unge i hele Norge delta på sommerens fotballskoler på 447 steder – fra Lindesnes i sør til Nordkapp i nord.

I en årrekke har TINE og NFF samarbeidet om sunne og gode vaner hos barn og unge.

– Idrettstilbud i små og store klubber bidrar til levende lokalsamfunn landet over, på akkurat samme måte som TINE-bøndene tjener samme oppdrag ved å produsere melk fra nord til sør. Inntektene fra TINE Fotballskole bidrar til ekte idrettsglede, bedre aktivitetstilbud og tilrettelegger for sunt kosthold hos barna våre – uansett hvor i landet de bor. Her gjør vi en forskjell for både små og store – det gjør meg utrolig stolt sier konsernsjef i TINE, Gunnar Hovland.

**– En laginnsats fra lokalmiljøet**

Bak arrangementene står det mange frivillige, trenere og foreldre som legger ned en stor innsats.

– TINE Fotballskole er virkelig ekte laginnsats fra lokalmiljøet. I samarbeid med TINE og NFF er det mange frivillige som står på for å gjennomføre årets fotballeventyr rundt om i landet, og de må jeg få takke, sier Klaveness og fortsetter:

– Uten innsatsen fra dere frivillige ville det ikke vært mulig å arrangere 447 fotballeventyr. På vegne av norsk fotball: Takk! Dere gjør en viktig innsats for sunne og gode vaner hos barn og unge i Norge, avslutter Klaveness.